Birrhard
Birret (amtlich Birrhard) isch e Gmeind im Bezirk Brugg vom Kanton Aargau.

Geographii 
S Dorf ligt oberhalb vo de Rüüs am Rand vom Birrfeld.
De Gmeindsbann isch öppe drüühundert Hektare gross, dodervo sind 101 Hektare Wald und 37 Hektare überbaut. De höchschti Punkt isch uf 412 Meter, der tüüfschti uf 340.

D Nochbargmeinde sind Müllige im Norde, Birmischtorf im Oschte, Wohleschwil und Mägewil im Süde, Brunegg im Südoschte und Birr und Lupfig im Weschte.

Gschicht 
S erschti Mol taucht Birret in de Namesform Birharth in ere Urkung us em 1254i uf.

Birret het im Mittelalter de Habsburger ghört und isch en Teil vom Eigeamt gsi, de erschte und älteschti Bsitzige vo de Habsburger rund um ihri Stammburg, d Habsburg. Im 1397 hei d Habsburger de Grund- und d Grichtsherrschaft em Chloschter Königsfälde geschenkt.

Wo d Eidgnosse im 1415 de Aargau eroberet hei, isch Birret mit em ganze Eigeamt an Bärn cho, wo im 1528 d Reformation iigführt het. S Chloschter Königsfälde isch ufghobe worde und s Eigeamt isch e Landvogtei worde, zu dere au Birret ghört het.

Im März 1798 sin d Franzose in d Schwiiz iimarschiirt un hei di Helvetisch Republik usgruefe. Birret ghört sither zum Kanton Aargau..

Literatur 
 
 Michael Stettler, Emil Maurer: Die Kunstdenkmäler des Kantons Aargau. Band II: Die Bezirke Brugg, Lenzburg. (= Kunstdenkmäler der Schweiz. Band 29). Hrsg. von der Gesellschaft für Schweizerische Kunstgeschichte GSK. Bern 1953. .

Weblink 

 Offizielli Website vo de Gmeind Birret

Fuessnote 

Ort (Kanton Aargau)
Bezirk Brugg